
RAPORT  

asupra  proiectului de Lege privind aprobarea Ordonanţei de urgenţă a Guvernului nr. 57/2017 pentru modificarea şi completarea art. 2 din Legea nr. 406/2001 privind acordarea unor drepturi persoanelor care au avut calitatea de şef al statului român
              În conformitate cu prevederile art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea Ordonanţei de urgenţă a Guvernului nr. 57/2017 pentru modificarea şi completarea art. 2 din Legea nr. 406/2001 privind acordarea unor drepturi persoanelor care au avut calitatea de şef al statului român, trimis cu adresa nr. PL- x 298 din 26 septembrie 2017 şi  înregistrat cu nr. 4c-11/859 din 26 septembrie 2017.
 Senatul, în calitate de primă Cameră sesizată, a adoptat  iniţiativa legislativă în şedinţa din 19 septembrie 2017, în condiţiile art. 76 alineatul (2) din Constituţia României, republicată.
             Potrivit prevederilor art. 75 din Constituţia României, republicată, şi ale art. 92 alin.(9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională. 

             Propunerea legislativă are ca obiect de reglementare modificarea şi completarea art. 2 din Legea nr. 406/2001 privind acordarea unor drepturi persoanelor care au avut calitatea de şef al statului român, în sensul prevederii ca foştii şefi de stat să beneficieze şi de folosinţa gratuită a unui spaţiu cu destinaţia de cabinet de lucru, pe lângă reşedinţa de protocol.

             Consiliul Legislativ, prin avizul nr. 640 din 7 august 2017, a avizat favorabil iniţiativa legislativă, cu observaţii şi propuneri.

             În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă, expunerea de motive şi documentele ce o însoţesc, în şedinţa din 16 octombrie 2017. 

             Membrii Comisiei juridice, de disciplină şi imunităţi au fost prezenţi conform listei de prezenţă.
             În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  adoptare a proiectului de Lege privind aprobarea Ordonanţei de urgenţă a Guvernului nr. 57/2017 pentru modificarea şi completarea art. 2 din Legea nr. 406/2001 privind acordarea unor drepturi persoanelor care au avut calitatea de şef al statului român, în forma adoptată de Senat.
 În raport cu obiectul şi conţinutul reglementării, propunerea legislativă face parte din categoria legilor ordinare.

